钦定古今图书集成/明伦汇编/氏族典/第322卷 > 《廖用贤尚友录》 > 滕中正
## 钦定古今图书集成/明伦汇编/氏族典/第322卷 > 《廖用贤尚友录》 > 滕中正

按《宋史滕中正传》：“中正字普光，青州北海人。曾祖瑶，
高邮令。祖煦，即墨令。父保裔，兴平令。中正举进士不
第，周显德中，滑帅向拱奏辟为掌书记，又奏署河南
府判官，检校户部员外郎。乾德五年，入为殿中侍御
史。两川平，选知兴元府，通判河南府留守司事，转仓
部员外郎。太宗即位，迁考功员外郎，授四川东路转”
运使，召为膳部员外郎，擢拜右谏议大夫。雍熙二年，
出知河南府，未几，被病罢，分司西京。淳化初，判留守
御史台，二年卒。中正性峻刻，连鞫大狱，时议以为深
文。权中丞日，振举纲宪，人以称职许之。二子并举进
士，元锡至刑部郎中，元晏后名世宁，至工部郎中。